tartuNLP/wikipedia-smugri-20251201 huggingface dataset:
HMS Magne (1905)

HMS Magne (runkonumero 2) oli Ruotsin laivaston hävittäjä.
Valmistus.
Alus tilattiin John I. Thornycroft and Companyltä Britanniasta ja se valmistettiin Yarrowin toimittamien suunnitelmien mukaan. Alus laskettiin vesille 21. elokuuta 1905 ja liitettiin laivastoon 13. syyskuuta.
Palvelus.
"Magne" purjehti välittömästi palvelukseen oton jälkeen Britteinsaarilta Göteborgiin, jossa se aloitti viirikön johtoaluksen tehtävät. Alus asetettiin Norjan itsenäistymisen aiheuttaman kriisin vuoksi liikekannallepannun rannikkolaivueen johtoon. Aluksen aseistusta täydennettiin vuonna 1911 kahdella 6,5 millimetrin ksp M/10 -konekiväärillä. Alus osallistui laivaston mukana maan puolueettomuuden valvontaan ensimmäisessä maailmansodassa, mikä rasitti alusta. Alus poistettiin palveluksesta 1. heinäkuuta 1936. Se palveli maalilaivana, kunnes se upposi 1941. Aluksen hylky nostettiin ja se myytiin 1943 romutettavaksi.
HMS Wale

HMS Wale (runkonumero 3) oli Ruotsin laivaston ensimmäinen Ruotsissa valmistettu hävittäjä.
Valmistus.
Alus tilattiin Kockums Mekaniska Verkstad AB:lta Malmöstä ja se muistutti John I. Thornycroft and Companyn valmistamaa "HMS Magnea". Alus laskettiin vesille 21. syyskuuta 1907 ja liitettiin laivastoon 14. huhtikuuta 1908.
Palvelus.
Vuonna 1911 aluksen aseistusta täydennettiin kahdella 6,5 millimetrin M/10 konekiväärillä. Alus osallistui laivaston mukana maan puolueettomuuden valvontaan ensimmäisessä maailmansodassa. Aluksen torpedoputkien määrä kaksinkertaistettiin 1916. Alus poistettiin palveluksesta 18. lokakuuta 1940 ja se upposi Färåsundin edustalla rannikkotykistön ja "HMS Gävlen" maalina.
HMS Vidar (1909)

HMS Vidar (runkonumero 4 ja syksystä 1940 alkaen 23) oli Ruotsin laivaston Vidar-luokan hävittäjä.
Valmistus.
Alus tilattiin Kockums Mekaniska Verkstad AB:lta Malmöstä. Alus laskettiin vesille 6. syyskuuta 1909 ja liitettiin laivastoon 14. huhtikuuta 1910.
Palvelus.
"Vidar" osallistui laivaston mukana maan puolueettomuuden valvontaan sekä ensimmäisessä että toisessa maailmansodassa. Alus poistettiin palveluksesta 13. kesäkuuta 1947 ja se upposi 1961 tykistömaalina.
HMS Ragnar

HMS Ragnar (runkonumerot 5 ja 22) oli Ruotsin laivaston Vidar-luokan hävittäjä.
Valmistus.
Alus tilattiin Kockums Mekaniska Verkstad AB:lta Malmöstä. Alus laskettiin vesille 30. toukokuuta 1908 ja liitettiin laivastoon 20. tammikuuta 1909.
Palvelus.
"Ragnar" osallistui laivaston mukana maan puolueettomuuden valvontaan sekä ensimmäisessä että toisessa maailmansodassa. Alus poistettiin palveluksesta 13. kesäkuuta 1947 ja se myytiin romutettavaksi 1961.
HMS Sigurd

HMS Sigurd (runkonumerot 6 ja syksystä 1940 alkaen 21) oli Ruotsin laivaston Vidar-luokan hävittäjä.
Valmistus.
Alus tilattiin Malmöstä Kockums Mekaniska Verkstad AB:lta. Alus laskettiin vesille 19. syyskuuta 1908 ja liitettiin laivastoon 22. huhtikuuta 1909.
Palvelus.
"Sigurd" osallistui laivaston mukana maan puolueettomuuden valvontaan sekä ensimmäisessä että toisessa maailmansodassa. Alus poistettiin palveluksesta 13. kesäkuuta 1947 ja se myytiin romutettavaksi 1961.
HMS Hugin (1910)

HMS Hugin (runkonumerot 7 ja 24) oli Ruotsin laivaston Hugin-luokan hävittäjä.
Valmistus.
Alus tilattiin Göteborgs Nya Verkstads AB:lta. Alus laskettiin vesille 10. joulukuuta 1910 ja liitettiin laivastoon 20. kesäkuuta 1911.
Palvelus.
Alus osallistui laivaston mukana maan puolueettomuuden valvontaan sekä ensimmäisessä että toisessa maailmansodassa. Alus poistettiin palveluksesta 13. kesäkuuta 1947 ja romutettiin 1949.
Li-Fi

Li-Fi eli Light Fidelity on vapaassa tilassa toteutuvan optisen tiedonsiirron tekniikka, joka perustuu LED-valon välkyttämiseen miljoonia kertoja sekunnissa ja vastaanottoon fotodiodilla. Datan lähetin voi olla samalla myös valaisin, tai toisinpäin sanottuna LED-valo on samalla myös langaton datansiirtoväline. Näkyvän valon avulla tekniikka kykenee siirtämään dataa jopa 12,5 gigabitin sekuntinopeudella.
Li-Fin käyttökohteet ovat vastaavia kuin esimerkiksi WLAN- tai Wi-Fi-datansiirrolla. Sitä voi käyttää täydentäjänä kapasiteetin kasvattamisessa.. Jos molemmissa päissä on lähetin ja vastaanotin valolle voidaan Lifiä käyttää kaksisuuntaiseen viestintään. Hybridijärjestelyssä esimerkiksi Lifi lähettää yhteen suuntaan ja wlan tai bluetooth toiseen suuntaan.
Hydroksiproliini

Hydroksiproliini (C5H9NO3) on aminohappo. Se on toisen aminohapon, proliinin hydroksyloitu johdannainen. Hydroksiproliini on niin kutsuttu ei-proteogeeninen aminohappo eli se ei osallistu DNA:n translaatioon proteiiniksi. Translaation jälkeisessä muokkauksessa osa proliineista kuitenkin muokataan hydroksiproliiniksi, ja näin hydroksiproliinia löytyy myös proteiineista.
Ominaisuudet.
Hydroksiproliinia esiintyy tietyissä proteiineissa, erityisesti gelatiinissa ja kollageenissa ja vähäisemmissä määrin myös elastiinissa ja asetyylikoliiniesteraasissa sekä eräässä ihmisen komplementtisysteemin proteiinissa. Kasveissa hydroksiproliinia esiintyy eräissä soluseinän glykoproteiineissa, kuten porkkanan ekstensiinissä.
Hydroksiproliini on tärkeä kollageenin stabiilisuudelle. Se stabiloi kollageenin kolmoiskierrekonformaatiota, mikä johtuu hydroksyyliryhmän elektronegatiivisesta, elektroneja puoleensa vetävästä, happiatomista. Nisäkkäillä kollageenin alfa-kierteet muodostuvat kolmesta haposta, glysiinistä, proliinista ja hydroksiproliinista. Hydroksiproliini muodostuu kollageenin rakenteeseen translaation jälkeisellä modifikaatiolla proliinista. Prolyylihydroksylaasi, joka hydrolysoi proliinia hydroksiproliiniksi, tarvitsee toimiakseen C-vitamiinia. C-vitamiinin puutoksesta johtuvassa keripukkia sairastavilla potilailla kollageeni on epästabiilia.
Kollageenin hajoamista elimistössä määritetään virtsasta todettavan hydroksiproliinin pitoisuuden avulla. Hajoaminen on voimakasta erityisesti Pagetin taudin yhteydessä, ja sen diagnosoinnissa käytetään apuna virtsan sisältämän hydroksiproliinin määrää. Erityisesti tulehdustiloissa huomattava osuus virtsan hydroksiproliinista voi olla peräisin myös komplementtisysteemin proteiineista.
Hydroksiproliinia voidaan valmistaa biokemiallisia tutkimuksia varten hydrolysoimalla gelatiinia tai kollageenia happokäsittelyllä. Nykyään suurin osa tuotetusta aminohaposta valmistetaan kuitenkin geneettisesti muunnellun "Escherichia coli" -kannan avulla proliinista.
Fridtjof Nansen (1930)

Fridtjof Nansen oli Norjan laivaston partioalus. Se oli Norjan laivaston ensimmäinen nimenomaan arktisen alueen rannikonvartiointiin ja kalastuksen valvontaan valmistettu alus. Se osallistui toiseen maailmansotaan, kunnes ajoi karille Jan Mayenin edustalla marraskuussa 1940.
Valmistus.
Alus tilattiin Hortenin laivastontelakalta, missä köli laskettiin 1928 telakkanumerolla 118. Alus laskettiin vesille 5. marraskuuta 1930 ja valmistui 29. toukokuuta 1931.
Palvelus.
Alus lähti 21. joulukuuta 1933 Hammerfestistä itäisen Finnmarkin merialueiden valvontaan. Vestervågenissa alus ajoi karille Måsøyssä upoten yön aikana. Alus nostettiin vuotta myöhemmin ja kunnostettiin Hortenissa.
Saksan hyökättyä Norjaan 9. huhtikuuta 1940 alus kuului 3. meripuolustusalueeseen ja oli sijoitettu Finnmarkiin. Alukselle nousi 8. kesäkuuta Tromssassa kontra-amiraali Henry Diesen ja Norjan ulkoministeri Halvdan Koht sekä joukko muita pakolaisia. Selviydyttyään ilmahyökkäyksistä alus saapui 13. kesäkuuta Tórshavniin Färsaarilla, josta se jatkoi edelleen Britteinsaarille. Alus liittyi 12. elokuuta kahdentoista muun Norjan laivaston aluksen kanssa liittoutuneiden Britteinsaarilla olleeseen laivastoon.
Alus oli 29. elokuuta alkaen Islannissa. Se törmäsi 8. marraskuuta merkitsemättömään matalikkoon Jan Mayenin edustalla upoten nopeasti. Aluksen miehistö pelastui kokonaisuudessaan Jan Mayenin radioasemalle, josta aseistettu troolari "KNM Honningsvåg" nouti miehistön takaisin Islantiin.
Allan Asplund

Allan Asplund (19. maaliskuuta 1906 Hanko – 5. lokakuuta 1961 Helsinki) oli Vaasassa ilmestyneen Nya Folkbladetin päätoimittaja 1927–1930 ja Ny Tidin toimittaja vuoteen 1961.
Asplund solmi "toveriavioliiton" kansantalolla tapamaansa Gerda Björsesin kanssa. Heidän poikansa Stig syntyi 1929, ja hän seurasi isänsä jalanjäljissä kansandemokraattisena toimittajana.
Asplund oli kotoisin Hangosta, mutta työskenteli Vaasassa päätoimittajana, kun hänet vangittiin 1930 ensimmäisen kerran. Vuonna 1941 Asplund otettiin kommunistina kolmeksi ja puoleksi vuodeksi turvasäilöön. Hän joutui ensin tavalliseen vankilaan, sitten rintamalle, mutta sieltä eri leirien, Kangasjärven ja Säämäjärven etappileirien, kautta kahdeksi vuodeksi Itä-Karjalan keskitysleireihin kuuluneelle Koveron keskitysleirille. 
Asplund kirjoitti kokemuksistaan kirjan "Upplevelser i finska koncentrationsläger". Teos ilmestyi Ruotsissa 1949, koska keskustelut suomalaisten kustantajien kanssa eivät johtaneet julkaisuun. Uusi ruotsinkielinen painos ilmestyy vuoden 2012 alkupuolella Suomessa. Teoksen suomennos "Kokemuksia suomalaisilta keskitysleireiltä" ilmestyi 2011 Liken kustantamana Suomen Rauhanpuolustajien Pystykorvakirjat-sarjassa. Suomentaja on Asplundin pojanpoika, toimittaja Bubi Asplund.
Vapauduttuaan Asplund palasi kotiin Hankoon. Hän oli saanut vankilatuomion karattuaan leiriltä, mikä muistettiin hänen vapauduttuaan, mutta rangaistusta hän ei kuitenkaan joutunut enää sodan jälkeen kärsimään. Hän työskenteli sen jälkeen toimittajana. Asplund oli sotien jälkeen perustamassa Ny Tid -lehteä, jossa hän työskenteli toimittajana ja jossa hän 1961 kuoli työpöydän ääreen.
Tunti vain

Tunti vain on suomalaisen Johnny &amp; The Sounds -yhtyeen single vuodelta 1965. Levy-yhtiö on Scandia. Singlejä on valmistettu Suomessa.
Singlen kappaleet.
Kappale "Tunti vain" on käännös Unit Four Plus Two -yhtyeen kappaleesta "Concrete and Clay", joka oli Ison-Britannian listaykkösenä vuonna 1964. Suomenkielisessä sanoituksessa laulun kertoja on jäänyt jälki-istuntoon, kun hän on ollut tarkkaamaton ja vain haaveillut rakkaimmastaan. Kappale on myös Johnnyn kokoelma-albumilla "Ihana aamu" ja Marion Rungin albumilla "Marion -88".
Kappaleessa "Mä elän yhtä päivää varten" kertoja on päättänyt elää huolettomasti vain päivä kerrallaan, koskapa hän on epäonnisena kerran rakastunut kauniiseen, mutta petolliseen tyttöön ja toisaalta saanut pikaiset potkut varastotyöstä. Kappaleen väliosassa on boogie woogie -tyylinen pianosoolo.
Top of the World Trade Center Observatories

Top of the World Trade Center Observatories (tunnettiin myös lyhyesti nimellä Top of the World) oli suosittu turistikohde ja näköalatasanne New Yorkin, Lower Manhattanilla sijainneen World Trade Centerin kaksoistornien Etelätornin (Two World Trade Center) 107. kerroksessa. Lisäksi näköalatasanteeseen kuului myös rakennuksen 110. kerroksessa sijainnut ulkotasanne. Top of the World tuhoutui, kun World Trade Centerin kaksoistornit sortuivat syyskuun 11. päivän iskuissa vuonna 2001.
New Yorkin uuden World Trade Centerin One World Trade Centeriin on suunnitteilla Top of The World-näköalatasanne rakennuksen huipulle.
Jaska Filppula

Jaska Filppula (s. 1965) on suomalainen kirjailija. Hän on kotoisin Ilmajoen Koskenkorvalta. Hän on asunut muun muassa Turussa, Helsingissä ja Espanjassa. Nykyään hän on asettunut Valkeakoskelle perheensä kanssa. Filppulan menneisyyteen kuuluvat myös 1980-luvulla vaikuttanut post-punk-yhtye Hiljaa sekä 1990-luvun lopulla pari levyäkin julkaissut The Sternosnake.
Filppula on opiskellut Turun yliopistossa ja valmistunut filosofian maisteriksi vuonna 1999.
KNM Nordkapp (1937)

KNM Nordkapp oli Norjan laivaston Nordkapp-luokan partioalus toisessa maailmansodassa.
Valmistus.
Alus tilattiin Hortenin laivastontelakalta, missä köli laskettiin telakkanumerolla 123. Alus laskettiin vesille 18. elokuuta 1937.
Palvelus.
Saksan hyökättyä Norjaan 9. huhtikuuta 1940 "Nordkapp" oli Pohjois-Norjassa 3. meripuolustusalueessa. Se pysäytti samana päivänä Glomfjordissa Narvikin eteläpuolella saksalaisen 4. huhtikuuta Wilhelmshavenista lähteneen 6 031 tonnin tankkerin S/S "Kattegatin", jonka piti tankata Narvikissa olleet kymmenen Saksan laivaston hävittäjää. Pysäytys johti lopulta tankkerin upottamiseen.
Alus sai 13. huhtikuuta määräyksen mennä Brønnøysundiin, jonne Saksan ilmavoimien Heinkel He 115 oli tehnyt pakkolaskun. "Nordkapp" oli 16.-22. huhtikuuta Sjonafjordissa liittoutuneiden laivasto-osastossa. Toukokuun ajan alus valvoi brittien laskemaa miinakenttää Andfjordenissa, kunnes se 24. toukokuuta kutsuttiin Bodøhön, jossa se avusti liittoutuneiden joukkojen evakuoinnissa. Alus pyrki 3. kesäkuuta rannikolle estääkseen saksalaisten etenemisen, mutta ilmapommitus pakotti aluksen vetäytymään Svolvaeriin. 
Alus sai 7. kesäkuuta Svolværissä määräyksen pyrkiä liittoutuneiden hallussa olevaan satamaan. Se joutui vielä samana iltana ilmahyökkäykseen. Alus liittyi 9. kesäkuuta liittoutuneiden evakuointisaattueeseen, jonka mukana se saapui 12. kesäkuuta Tórshavniin Färsaarille.
Aluksen saavuttua 18. kesäkuuta Rosythiin se siirrettiin telakalle, josta se palasi palvelukseen 14. syyskuuta. Alus sijoitettiin 21. syyskuuta partioalukseksi Islantiin, josta se siirrettiin 9. syyskuuta 1943 Shetlantiin. Shetlannissa alus kuului osastoon, jonka muut alukset olivat "KNM Horten", "KNM Molde", "KNM Narvik" ja "KNM Risør".
Alus suojasi 6. kesäkuuta 1944 Normandian maihinnousussa saattueen brittiläiselle sektorille. Se suojasi saattueita, kunnes alus vapautui 18. kesäkuuta operaatiosta. Alus lähti 11. syyskuuta Portlandista Aberdeeniin huollettavaksi, mistä se palasi palvelukseen 15. joulukuuta. Alus sijoitettiin Scapa Flowhun liitettynä Kotilaivastoon, missä tehtävässä se oli aina 1. tammikuuta 1945 saakka. Alus siirrettiin Lerwickiin Shetlantiin, jossa se viipyi Euroopan sotatoimien loppumiseen saakka.
Saksan Norjaan sijoitettujen joukkojen antauduttua alus lähti 18. toukokuuta Methilistä Norjaan, ja se saapui 20. toukokuuta uuteen kotisatamaansa Stavangeriin. Alus palveli merivartiostossa valvoen rannikkovesiä, kunnes se poistettiin palveluksesta. Alus makasi Hortenissa 29. heinäkuuta 1954 alkaen, kunnes se myytiin 1956 kalastusalukseksi. Alus nimettiin ensin "Skaroodiksi" ja se myytiin 1971 uudelle omistajalle, joka nimesi sen edelleen "Tor Hugoksi". Alus upposi 27. marraskuuta 1972 Länsi-Afrikan rannikolla.
Venäjän kaupan kilta

Venäjän kaupan kilta on vuonna 1992 perustettu yhdistys, jonka tehtävänä on edistää ja kehittää Suomen ja Venäjän välistä kauppaa. Jäsenistö koostuu suomalaisista Venäjän-kaupan ammattilaisista eri toimialoilta. Killan asioita hoitaa hallitus, johon valitaan 6-8 jäsentä kaksivuotiskaudeksi. 
Tavoitteet.
Killan tavoitteena on poliittinen ja yhteiskunnallinen vaikuttaminen, Venäjä-ammattilaisten verkostoituminen sekä Venäjä-tietouden välittäminen. Näiden lisäksi Kilta pyrkii korostamaan Venäjän kulttuurin ja kielen opiskelun merkitystä Suomen Venäjän-kaupassa.
Toiminta.
Toiminnan kulmakivenä on yhteistyö eri Venäjän-kaupan toimijoiden, organisaatioiden ja järjestöjen, kanssa Suomessa ja ulkomailla. Kilta järjestää vuosittain useita tilaisuuksia ja tapahtumia jäsenistölleen, joissa ammattilaiset voivat vaihtaa kokemuksia ja verkostoitua. Tapahtumien luonne vaihtelee vapaamuotoisista verkostoitumistilaisuuksista seminaareihin ja luentotilaisuuksiin.
Patrick Byskata

Patrick Byskata (s. 13. elokuuta 1990 Kokkola) on uransa lopettanut suomalainen jalkapalloilija. Hän oli pelipaikaltaan puolustava keskikenttäpelaaja, mutta kykeni myös pelaamaan oikeana laitapuolustajana.
Byskata aloitti uransa Kokkolan Pallo-Veikoissa, ja pelasi ensimmäisen miesten ottelunsa seuran reservijoukkue FC Kippareissa kaudella 2007. Kausilla 2008 ja 2009 hän edusti Kakkosessa pelannutta Gamlakarleby Bollklubbia. Vuonna 2010 hän palasi KPV:hin pelaamaan Ykköstä. Pääsarjatasolle Byskata nousi kaudella 2011 Jarossa, johon hän siirtyi KPV:sta marraskuussa 2010. Hän edusti Jaroa kauden aikana 32:ssa ottelussa, joista 31:ssa hän oli avauskokoonpanossa. Kaudeksi 2012 Byskata siirtyi toisen kerran Veikkausliigaan, tällä kertaa seurana IFK Mariehamn, jossa hän pelasi kolme kautta. Talvella 2014 Byskata kävi testeissä ulkomaisiin seuroihin. Kohteina olivat mm. Saksa ja Norja.. Koska Byskata ei saanut sopimusta kevään 2014 ulkomaalaisseurojen testeissä, hän jatkoi uraansa 3. IFK Marienhamn-kauden kesään asti. Loppukauden 2014 hän pelasi Pietarsaaressa Jaron riveissä. Seuraavana kautena Byskata jatkoi tutussa ympäristössä, sillä hän pelasi Kakkosta KPV:n riveissä. 
Pelipaikan löytyminen ulkomailta onnistui keväällä 2016, jolloin Byskata kirjoitti 2-vuotisen sopimuksen norjalaisen 2. korkeimmalla sarjatasolla pelanneen Bryne FK:n kanssa. Myöhemmin kuuluisuuteen noussut Erling Haaland pelasi samaan aikaan nuorena poikana Brynessä. Sopimusjakson jälkeen Byskata palasi Suomeen ja Ykkösessä pelanneen KPV:n riveihin. Byskatan rooli oli keskeinen KPV:n noustessa kauden päätteeksi Veikkausliigaan. Hän ei kuitenkaan välittömästi tehnyt sopimusta KPV:n kanssa ennen kuin kesällä 2019.
Kaikkiaan Patrick Byskata on kauden 2019 loppuun menessä pelannut Veikkausliigassa Jaron, IFK Mariehamnin ja KPV:n riveissä viiden kauden aikana 126 ottelua ja tehnyt niissä kolme maalia.. Vuonna 2019 Byskata siirtyi Norjan kolmostasolle Brattvågin.
Mass Effect (pelisarja)

Mass Effect on BioWaren kehittämä ja Electronic Artsin julkaisema toimintaroolipelisarja. Pelisarjan pelit on julkaistu Microsoft Windowsille, Xbox 360:lle ja PlayStation 3:lle.
Suunniteltu trilogia keskittyy komentaja Shepard -nimisen hahmoon ja hänen tehtäväänsä pelastaa galaksi salaperäiseltä Reapers-lajilta ja sen seuraajilta. Sarjan ensimmäisessä osassa, "Mass Effectissa", Shepard kohtaa Reapers-rodun tiedustelijaksi jätetyn Sovereignin, jonka tarkoitus on avata tie lopuille Linnunradan ulkopuolelta tuleville Reaperseille. Lajin pyrkimyksenä on tuhota kaikki tähtienvälisiin lentoihin kykenevä tietoinen elämä galaksista ja jatkaa jo kauan kestänyttä tuhon kiertokulkua. "Mass Effect 2":n tapahtumat sijoittuvat kaksi vuotta ensimmäisen osan tapahtumien jälkeen. Pelissä Shepardin tehtävänä on tuhota Collectors-laji, joka on siepannut ihmisiä siirtomaa-alueiltaan ympäri galaksia helpottaakseen Reapersien paluuta Linnunradalle. Trilogian viimeinen osa, "Mass Effect 3", keskittyy viimeiseen taisteluun lajia vastaan.
Sarja on ollut ensimmäisestä osastaan lähtien arvostelumenestys. Ensimmäinen ja toinen osa saivat kiitosta tarinasta, hahmoista, ääninäyttelystä, valintamahdollisuuksista ja galaksin syvällisyydestä.
Pelit.
Sarja on suunniteltu trilogiaksi, jossa jokainen peli jatkaa tarinaa kronologisessa järjestyksessä. Pelit yhdistelevät piirteitä tieteisfiktiosta, toimintapeleistä ja roolipeleistä. Päähenkilö voi käyttää kahta tietokoneen ohjaamaa jäsentä mukana taisteluissa. Jäsenet ovat yleensä Shepardin eri puolilta galaksia värväämiä, ja kaikilla henkilöillä on omat heikkoutensa ja vahvuutensa.
Legendary Edition.
Kolmesta ensimmäisestä "Mass Effect" -pelistä on julkaistu vuonna 2021 remasteroitu versio "Mass Effect Legendary Edition" PlayStation 4:lle, Windowsille ja Xbox Onelle.
Muut sovitukset.
"Mass Effect" -sarjan juonta on laajennettu ja pohjustettu pelien lisäksi myös romaaneilla ja sarjakuvilla. Näiden lisäksi suunnitteilla on myös elokuva ja anime-elokuva.
Steve Kerr

Stephen Douglas ”Steve” Kerr (s. 27. syyskuuta 1965 Beirut, Libanon) on yhdysvaltalainen koripallovalmentaja ja kilpauransa lopettanut koripalloilija. Pelaajauransa jälkeen Kerr toimi muun muassa Phoenix Sunsin toimitusjohtajana vuosina 2007–2010. Pelaajana Kerr tunnettiin hyvänä kaukoheittäjänä. 
Ura.
Kerr pelasi yliopistokoripalloa Arizonan yliopistossa vuosina 1983–1988. Hän osallistui NBA:n vuoden varaustilaisuuteen, jossa Phoenix Suns varasi hänet 50:ntenä pelaajana. Kerr pelasi seurassa yhden kauden, jonka jälkeen hän siirtyi Cleveland Cavaliersiin. Joulukuussa 1992 hänet kaupattiin Orlando Magiciin, jota hän edusti loppukauden ennen siirtymistään Chicago Bullsin joukkueeseen. Chicagossa Kerr voitti kolme NBA-mestaruutta vuosina 1996–1998. Hän ei aloittanut yhtään ottelua kentältä, mutta pelasi tilastollisesti parhaat pelikautensa Chicagossa. 
Tammikuussa 1999 Chicago kauppasi Kerrin San Antonio Spursiin, jossa hän voitti NBA-mestaruuden vuonna 1999. Hän edusti seuraa vuoteen 2001 asti, jolloin hän siirtyi Portland Trail Blazersiin yhdeksi kaudeksi. Kausi 2002–2003 oli hänen viimeisensä NBA:ssa ja hän vietti sen San Antonio Spursissa. Kauden päätteeksi Kerr voitti viidennen NBA-mestaruutensa.
Kerr aloitti valmennusuransa vuonna 2014, jolloin hän siirtyi NBA-joukkue Golden State Warriorsin päävalmentajaksi. Warriors voitti vuonna 2015 NBA:n mestaruuden voitettuaan Cleveland Cavaliersin loppuotteluissa, hävisi Cavaliersille vuoden 2016 finaaleissa ja voitti jälleen mestaruuden Cavaliersia vastaan vuonna 2017 sekä vuonna 2018. Vuonna 2022 Warriors voitti jälleen NBA:n mestaruuden Kerrin alaisuudessa.
Seitsemän vuotta Tiibetissä

Seitsemän vuotta Tiibetissä () voi viitata muun muassa seuraaviin asioihin:
Kirjat:
Ohjelmat ja elokuvat:
Muut:
Ampumahiihdon maailmancup 2011–2012

Ampumahiihdon maailmancup 2011–2012 alkoi 30. marraskuuta 2011 Ruotsin Östersundissa ja loppui 18. maaliskuuta 2012 2011 maailmanmestaruuskilpailujen pitopaikkaan Venäjän Hanty-Mansijskiin.
Kilpailukalenteri.
Ampumahiihdon maailmancupiin kuului yhdeksän kilpailutapahtumaa sekä Ruhpoldingissä, Saksassa järjestetyt maailmanmestaruuskilpailut. Yhteensä kilpailuja oli sekä miehillä että naisilla 30, joista 26 oli yksilökilpailuja ja neljä viestejä. Lisäksi ohjelmassa oli kolme sekaviestiä.
Ano hi mita hana no namae o bokutachi wa mada shiranai

Ano hi mita hana no namae o bokutachi wa mada shiranai (, ’emme vielä tiedä sinä päivänä näkemämme kukan nimeä’) on A-1 Picturesin tuottama ja Tatsuyuki Nagain ohjaama japanilainen animaatiosarja vuodelta 2011.
Juoni.
Joukko lapsuudenystäviä kasvaa erilleen toisistaan yhden heistä, "Meiko "Menma" Honman", kuoltua onnettomuudessa. Vuosia myöhemmin hajonneen ystäväjoukon johtajasta, "Jinta Yadomista", on tullut yhteiskunnasta vetäytynyt yksilö. Menma, joka on myös kasvanut, ilmestyy hänelle ja haluaa saada lapsena tekemänsä toiveen toteutetuksi, tosin itse muistamatta mikä se on.
Konserniavustus

Konserniavustus on kirjanpidollinen toimi, jota voidaan käyttää suomalaisten, konsernin muodostavien, yritysten välisessä tulojen tasauksessa ja verosuunnittelussa. Saadut ja annetut konserniavustukset kirjataan tilinpäätössiirtoihin. Tällöin avustusta saavan yrityksen tulos kasvaa ja avustusta antavan pienenee.
Tulojen tasaus.
Konserniavustus mahdollistaa konserniin kuuluvien yritysten avustamisen veroneutraalisti. Saatu konserniavustus kasvattaa yrityksen voittovaroja ja täten omaa pääomaa. Huonosti menestyvän yrityksen oma pääoma voidaan avustuksen avulla pitää osakeyhtiölain edellyttämällä minimitasolla.
Verosuunnittelu.
Konserniavustusta voidaan käyttää verosuunnittelussa vahvistettujen tappioiden vanhentumisen välttämiseksi. Emoyhtiö voi avustaa tytäryhtiötä esimerkiksi tilanteessa, jolloin tytäryhtiölle verotuksessa vahvistetut tappiot uhkaavat vanhentua.
Konserniavustus ymmärretään usein verotukselliseksi porsaanreiäksi; esimerkkinä 25.11.2011 julkisuuteen tullut lääkäriasema Mehiläinen Oy:n verosuunnittelu, jolla 35 000 000 euron vuotuinen voitto kutistettiin 360 000 euroon. Iltalehden uutinen konserniavustusten maksamisesta ulkomaalaisille veroparatiisiyhtiöille oli virheellinen, koska konserniavustusta voidaan maksaa vain toiselle suomalaiselle yritykselle.
KNM Rauma (1939)

KNM Rauma oli Norjan laivaston Otra-luokan miinanraivaaja. Alus oli juuri valmistunut saksalaisten hyökätessä Norjaan huhtikuussa 1940. Se liitettiin Saksan laivastoon nimellä "Kamerun" ja alus palautettiin sodan jälkeen Norjalle osallistuttuaan Saksan rannikon miinanraivaukseen.
Valmistus.
Alus tilattiin Nylands Verkstediltä Oslosta. Se laskettiin vesille 26. syyskuuta 1939 ja valmistui tammikuussa 1940.
Palvelus.
Palvelukseen otettaessa alus liitettiin 1. meripuolustusalueen 3. miinanraivaajaviirikköön päällikkönään luutnantti I. K. Winsnes. Norjaan hyökänneet saksalaiset valtasivat aluksen 9. huhtikuuta 1940 Hortenissa. Alus muutettiin miinalaivaksi nimettynä "Kameruniksi". Se liitettiin myöhemmin Oslon satamapuolustuslaivueeseen () aluksena numero 1.
Liittoutuneet liittivät aluksen toukokuussa 1945 Saksan miinanraivaushallinnon () alaisuuteen. Aluksen viirinumeroksi määrättiin 19. syyskuuta 1946 S21. Se palautettiin 1947 Norjan laivastolle, joka nimesi aluksen "Raumaksi".
Alus aloitti huhtikuussa 1949 palveluksen miinakoululaivana. Sille allokoitiin Naton runkonumero N33 1950-luvun alussa. Alus poistettiin palveluksesta 21. elokuuta 1959 Hortenissa ja myytiin huhtikuussa 1963.
KNM Otra (1939)

KNM Otra oli Norjan laivaston Otra-luokan miinanraivaaja. Saksalaisten hyökätessä Norjaan huhtikuussa 1940 alus vallattiin ja se liitettiin Saksan laivastoon nimellä "Togo". Alus palautettiin sodan jälkeen Norjalle osallistuttuaan Saksan rannikon miinanraivaukseen.
Valmistus.
Alus tilattiin Nylands Verkstediltä Oslosta. Se laskettiin vesille 1939 ja valmistui saman vuoden syyskuussa.
Palvelus.
Palvelukseen otettaessa alus liitettiin 1. meripuolustusalueen 3. miinanraivaajaviirikköön päällikkönään kapteeni A. Dæhli. Norjaan hyökänneet saksalaisjoukot valtasivat aluksen 10. huhtikuuta 1940 Filtvetissä, jonka jälkeen se liitettiin Saksan laivastoon nimellä "Togo". Alus liitettiin Tromssan satamapuolustuslaivueeseen () nimellä "NT 05", josta se siirrettiin Oslon satamapuolustuslaivueeseen () aluksena No. 2.
Vuoden 1941 alussa alus kuului 59. Vorpoostenflotilleen nimellä "V 5908", mistä se siirrettiin huhtikuussa 65. Vorpoostenflotilleen nimellä "V 6512". Alus siirrettiin toukokuussa 1945 liittoutuneiden muodostamaan Saksan miinanraivausosastoon (), mistä tehtävästä se palautettiin 18. tammikuuta 1946 Bogenissa Norjan laivastolle.
Aluksen viirinumeroksi määrättiin 19. syyskuuta S22. Se nimettiin 30. lokakuuta uudelleen "Otraksi". Alus muutettiin huhtikuussa 1949 miinakoululaivaksi ja sille annettiin 1950-luvun alussa Naton runkonumero N34. Alus poistettiin palveluksesta 21. elokuuta 1959 Hortenissa, jonne se ankkuroitiin. Alus myytiin huhtikuussa 1963.
Arduino

Arduino on avoimeen laitteistoon perustuva mikro-ohjain-/elektroniikka-alusta ja ohjelmointiympäristö. Laitteisto perustuu 8-bittiseen Atmel AVR -mikro-ohjaimeen, jonka pinneihin voi kytkeä erilaisia antureita, moottoreita, LED-valoja ja muita komponentteja. Laitteistoa ohjelmoidaan C- ja C++ -kieliin perustuvalla Arduino-ohjelmointikielellä.
Arduinon alkuperä.
Arduino-projekti alkoi Interaction Design Institute Ivreassa Ivreassa Pohjois-Italiassa 2005 (entinen Olivettin tutkimuskeskus).
IDII:n suljettua ovensa entiset opettajat jatkoivat projektia. Massimo Banzi, David Cuartielles, David Mellis, Tom Igoe ja Gianluca Martino perustivat 2008 Yhdysvalloissa Arduino LLC:n jatkamaan Arduino-tuotesarjan kehitystä. Laitteet itsessään valmisti Martinon perustama Smart Projects SRL Italiassa. Myöhemmin eri yhtiöiden välillä oli kiista Arduino-tuotemerkistä.
Arduinon tekninen määrittely on julkinen ja vapaasti käytettävissä, ja laitteita ovat valmistaneet muutkin.
Arduino nimi on peräisin Ivreassa sijaitsevassa baarista, jossa projektin työntekijät usein tapasivat.
Tekniikka.
Arduino-laitteita on eri malleja, jotka eroavat toisistaan mm. EEPROMin, keskusmuistin ja Flash-muistin sekä digitaalisten ja analogisten pinnien määrissä. Alkuperäisissä laitteissa ohjelmointi tehtiin sarjaportin kautta, nykyisin käytettävissä on usein USB tai Bluetooth. Ohjelmointiin käytetään -ohjelmaa, joka on saatavilla yleisimmille käyttöjärjestelmille (mm. Microsoft Windows, Apple Mac OS X ja Ubuntu Linux). Arduinolle on saatavissa myös lisälaitteita (), jotka liitetään suoritinkortin päälle. Lisälaitteiden avulla Arduinossa voi käyttää mm. Ethernetiä, GPS:ää, WLANia, sensorikortteja ja kosketusnäyttöjä.
Arduino IDE.
Arduinon suosiossa on merkittävä osuus ollut sen integroidulla ohjelmointiympäristöllä. Ohjelmistolla voi kirjoittaa koodin, kääntää sen ja ladata sen Arduinolle. Arduinolle on saatavana suuri määrä kirjastoja eri laitteiden liittämiseen ja käyttöön.
Alkuperäinen Arduino-ohjelmointiympäristö on Java-kielellä kirjoitettu (versioon 1.8).
Arduino IDE 2.0 perustuu Electron-ohjelmistokehykseen.
Esimerkki.
Arduinossa on vain kaksi pääfunktiota:
Yleisin ensimmäinen mikrokontrollerille siirrettävä ohjelma on Blink (), joka vilkuttaa yhtä LEDiä:
void setup () {
 pinMode (LED_PIN, OUTPUT); // pinni 13 asetetaan ulostuloksi.
void loop () {
 digitalWrite (LED_PIN, HIGH); // kytkee LEDin päälle; HIGH on Arduinon vakio, joka antaa LEDille 5 volttia
 delay (1000); // odottaa sekunnin (1000 millisekuntia)
 digitalWrite (LED_PIN, LOW); // sammuttaa LEDin
 delay (1000); // odottaa sekunnin
Oikeus- ja kehityspuolue (Marokko)

Oikeus- ja kehityspuolue (, , PJD) on marokkolainen islamistipuolue. 
Puolueen perusti monarkisti Abdelkrim Al Khatib 1960-luvulla, mutta sen kannatus jäi vähäiseksi, kunnes islamistijärjestö Chabiba islamia, myöhemmin MUR, otti sen haltuunsa 1996 sisäministeri Driss Basrin siunauksella.
Puolue nousi ensimmäisen kerran parlamenttiin 1997 MPCD-nimellä (). Vuoden 2002 vaaleissa siitä tuli pääoppositiopuolue 42 paikalla 325:stä. Vuoden 2007 vaaleissa siitä tuli suosituin puolue (10,7 % äänistä), mutta 46 paikalla se jäi Istiqlal-puolueen jälkeen. Oikeus- ja kehityspuolue kampanjoi vuonna 2011 maallisella ohjelmalla luvaten puolittaa työttömyyden ja nostaa minimipalkkaa. Puolue voitti vaalit ja nousi suurimmaksi puolueeksi 107 parlamenttipaikan ansiosta. Puoluejohtaja Abdelilah Benkirane nousi maan pääministeriksi. 
Oikeus- ja kehityspuolue on kertonut pitävänsä esikuvanaan Turkin Oikeus ja kehitys -puoluetta. Puoluetta pidetään mallillisena, sen johtajat suostuvat kättelemään naisia ja puolueen listoilla on ollut ehdolla useita naisia, jopa ilman huivia.
Rami Viljanen

Rami Viljanen (s. 1. joulukuuta 1977 Rauma) on entinen suomalainen jalkapalloilija. Hän oli pelipaikaltaan maalivahti.
Viljanen aloitti jalkapallouransa Rauman Kisa-Veljissä, josta siirtyi myöhemmin Pallo-Iiroihin. Viljanen myös lopetti uransa P-Iiroissa Kakkosen kauden 2006 päätteeksi. Pallo-Iirojen ohella hän edusti urallaan vain FC Jazzia, jossa hän pelasi yhden Veikkausliiga-ottelun 5. lokakuuta 1997 Jazzin kohdattua kotikentällään MyPan.
Luca Bellisomo

Luca Bellisomo (s. 25. lokakuuta 1986 Johannesburg, Etelä-Afrikka) on kanadalainen jalkapalloilija, pelipaikaltaan puolustaja tai keskikenttäpelaaja. Hän pelasi kotimaansa lisäksi Suomessa, jossa hän pelasi Veikkausliigassa kaudella 2011 IFK Mariehamnissa 26 ottelua ja teki niissä yhden maalin FC Hakaa vastaan. Hän pelasi Kanadan alle 20-vuotiaiden maajoukkueessa.
Marcus Olofsson

Marcus Olofsson (s. 4. elokuuta 1982 Söderhamn, Ruotsi) on ruotsalainen jalkapalloilija, pelipaikaltaan keskikenttäpelaaja tai laitahyökkääjä. Hän pelasi Suomen Veikkausliigassa kausina 2009–2012 IFK Mariehamnin joukkueessa. Hän pelasi neljän kauden aikana Veikkausliigassa 108 ottelua ja teki niissä viisi maalia, joista neljä ensimmäisellä kaudellaan. Ruotsissa hän ei ole pelannut pääsarjatasolla. Siellä hänen seurojaan ovat olleet Sandviken, Söderhamn ja Valbo.
Harry Liversedge

Prikaatinkenraali Harry Bluett Liversedge (21. syyskuuta 1894 - 25. marraskuuta 1951), oli yhdysvaltalainen merjalkaväen sotilas, jonka rykmentti muistetaan historiallisesta lipun nostosta Iwo Jimalla. 
Liversedge kuoli vuonna 1951 palveltuaan lähes 25 vuotta merijalkaväessä. Hänen viimeinen tehtävänsä oli Marine Corps Reserven johtaja.
Sotilasura.
Liversedgen palvelus kesti vuodesta 1917 aina kuolemaansa saakka.
Entinen olympiaurheilija sai toisen Navy Crossinsa poikkeuksellisesta sankaruudesta komentajana Iwo Jiman taisteluissa 19. helmikuuta - 27. maaliskuuta 1945.
Urheilu-ura.
Olympialaisiin "Harry the Horse" lempinimellä tunnettu Liversedge osallistui 1920 osallistuen kuulantyöntöön, jossa voitti pronssia kahden suomalaisurheilijan jälkeen (Ville Pörhölä ja Elmer Niklander) tuloksella 14,15. Hän hävisi hopeamitalin voittaneelle Niklanderille vain puoli senttimetriä. Tämä oli ensimmäinen kerta, kun Yhdysvallat ei voittanut olympialaisten kuulantyöntökilpailua.
Rezgar Amani

Rezgar Amani (s. 1. kesäkuuta 1992 Teheran, Iran) on iranilais-suomalainen jalkapalloilija, joka edustaa FC Ålandia. Hän on pelipaikaltaan hyökkääjä.
Amani debytoi pääsarjatasolla Veikkausliiga-kaudella 2011 pelaten IFK Mariehamnissa kolme ottelua.
Amani on pelannut Ahvenanmaan joukkueessa.
Kevätlehtoleinikki

Kevätlehtoleinikki ("Ranunculus fallax", syn. "R. auricomus" var. "fallax") on Euroopassa tavattava leinikkilaji. Kevätlehtoleinikki on apomiktisesti lisääntyvä ryhmälaji, johon kuuluu useita ns. pikkulajeja. Perinteisesti kevätlehtoleinikki-ryhmä on käsitelty apomiktisten kevätleinikkien ("R. auricomus") alalajina, mutta nykyään se käsitellään omana lajiryhmänään.
Ulkonäkö ja koko.
Monivuotinen ja tavallisesti melko tukeva kevätlehtoleinikki kasvaa 20–70 cm pitkäksi. Varsia on 1–3 ja niiden tyvellä on lavattomia, suomumaisia ja melko varhain lakastuvia lehtituppia. Aluslehtiä on tavallisesti 2–5 kappaletta. Ensimmäisten lehtien lehtilavat ovat muodoltaan munuaismaisia, myöhemmät ovat pyöreähköjä. Lehtilapa on 2–15 cm leveä, tavallisesti kolmihakoinen tai kolmijakoinen ja leveäliuskainen. Varsilehtien liuskat ovat 2,5–8 cm pitkiä, tasasoukan suikeita tai kapean vastapuikeita ja etenkin kärkipuolelta harva- ja epäsäännöllisen pitkähampaisia, joskus lähes ehytlaitaisia. Kukat sijaitsevat yksittäin varren ja haarojen päissä. Kukkaperä on sileä, kukkapohjus 4–9 mm pitkä ja melko runsaskarvainen. 1,5–2,5 cm leveässä keltaisessa kukassa on kaksi kehäkiehkuraa. Sekä verhiö että teriö ovat viisilehtisiä, toisinaan osa terälehdistä on vaillinaisesti kehittyneitä. Terälehdissä on mesikuoppa. Kevätlehtoleinikki kukkii Suomessa touko-kesäkuussa. Hedelmistössä on tiheäkarvaisia pähkylöitä, joissa on 0,6–1,7 mm pitkä ota. Kevätlehtoleinikki on myrkyllinen kasvi.
Kevätlehtoleinikki kuuluu apomiktisiin leinikkeihin, jotka pystyvät tuottamaan siemeniä ilman hedelmöitystä. Näin syntyvät apomiktiset pikkulajit ovat toisistaan hyvin vaikeasti erotettavissa. Ruotsista ja Suomesta on kuvattu 92 kevätlehtoleinikkien ryhmään kuuluvaa pikkulajia, joista ainakin 90 on tavattu Suomessa.
Levinneisyys.
Kevätlehtoleinikkiä tavataan ainoastaan Euroopassa, mutta sielläkin sen levinneisyys tunnetaan puutteellisesti. Lajin levinneisyysalue ulottuu Keski-Ruotsista ja Etelä- ja Keski-Suomesta Baltiaan, Länsi-Venäjälle, Pohjois-Ukrainaan, ja edelleen Puolaan, Etelä-Saksaan, Pohjois-Italiaan, Unkariin ja Pohjois-Romaniaan. Suomessa kevätlehtoleinikin levinneisyysalue painottuu linjan Pori–Jyväskylä–Lappeenranta-linjan eteläpuolella. Pohjoisempana lajia tavataan muun muassa Pohjois-Karjalassa ja Pohjois-Savossa. Pohjoisimmat esiintymät ovat Oulun korkeudelta.
Elinympäristö.
Kevätlehtoleinikkiä kasvaa lehdoissa, lehtokorvissa, lehtoniityillä ja muissa lehtomaisilla paikoilla. Sitä tavataan myös puistoissa.
Carlos Huertas

Carlos Huertas (s. 22. kesäkuuta 1991 Bogotá) on kolumbialainen moottoriurheilija. Hän on aiemmin kilpaillut Formula BMW -sarjassa vuonna 2008 sijoittuen sarjan yhdeksänneksi. Vuonna 2009 Huertas kilpaili Britannian F3-sarjassa sijoittuen sarjan kahdeksanneksi. Hän jatkoi sarjassa vuonna 2010 jääden sarjan kymmenenneksi. Vuonna 2011 hän jatkoi jo kolmannen kerran samassa sarjassa ottaen yhden voiton ja sijoittuen sarjan kolmanneksi. Huertas kilpaili World Series by Renault -sarjassa vuonna 2012. Hän saavutti 35 pistettä sijoittuen sarjan 16:nneksi. Huertas jatkoi samassa sarjassa vuonna 2013. Hän ajoi voittoon sateisessa Espanjan Aragonin toisessa kilpailussa. Hän jäi lopulta sarjan 14:nneksi. Vuonna 2014 Huertas kilpaili IndyCar-sarjassa.
Luettelo 1950-luvun suomalaisista elokuvista

Luettelo Suomessa tuotetuista elokuvista julkaisuvuoden mukaan. Aakkosellisesta luettelosta elokuvista katso .
Al-Ittihad Club

Al-Ittihad Club () on libyalainen jalkapalloseura, joka perustettiin vuonna 1944. Se on voittanut yhteensä kuusitoista kertaa Libyan mestaruuden ja on saavutuksella menestynein seura Libyan pääsarjassa. Afrokentillä Al-Ittihadin paras saavutus on pääsy välieriin vuoden 2007 Afrikan Mestarien liigassa.
Joukkueen kotistadion on June 11 Stadium, joka sijaitsee Tripolissa.
Jomsviikingit

Jomsviikingit olivat Jomsborgissa asuneita viikinkejä, jotka muodostivat itsenäisen palkkasotilasveljeskunnan 900-luvun lopulta 1000-luvun alkuun. Heihin viitataan useissa saagoissa erityisesti "Jómin viikinkien saagassa" ("Jómsvíkinga saga"), joka kertoo Jomsborgin perustamisesta ja jomsviikinkien vaiheista. Ei ole varmaa, ovatko saagojen jomsviikingit todella olleet olemassa. Jomsborgin olemassaolosta tai sijainnista ei ole myöskään varmaa tietoa, mutta sen sijainniksi on usein esitetty Wolinin saarta.
Veljeskunnan perustamisesta on ristiriitaisia tietoja. Myöhempien tanskalaisten kirjoitusten mukaan jomsviikinkien veljeskunnan ja Jomsborgin linnoituksen perusti Tanskan kuningas Harald Sinihammas 980-luvulla tultuaan poikansa Sven Haaraparran käskystä karkotetuksi. Jomsviikinkien saagassa kerrotaan Svenin kasvatti-isän Palnatoken perustaneen Jomsborgin. Tiedot Jomsborgin suuruudesta vaihtelevat, satamaan on sanottu mahtuneen 30-300 laivaa. Useimmat saagat ovat yhtä mieltä siitä, että jomsviikinkien päällikkönä oli myöhemmin jaarli Sigvald, Skånen kuninkaan Strut-Haraldin poika.
Norjan kuningas Maunu Hyvä tuhosi Jomsborgin 1043. Jomsviikinkien ydin kuitenkin tuhoutui jo aikaisemmin, kun jaarli Sigvald kuoli ennen vuotta 1010. Sigvaldin veljet, Heming ja Thorkel, veivät tuolloin loput jomsviikingeistä Englantiin, jossa heistä tuli osa Knuut Suuren henkivartiostoa.
Vaikka jomsviikinkejä pidettiin taitavina palkkasotilaina, heidän palkkaajiensa merkittävimmät sotaretket päättyivät häviöön. Syynä tähän saattoi olla jaarli Sigvaldin taipumus paeta, kun taistelun lopputulos näytti epävarmalta. 
Jomsviikinkien saagan mukaan veljeskunnan säännöt olivat tiukat. Jomsviikinkeihin voitiin hyväksyä voimansa osoittaneet 18–50-vuotiaat miehet, jotka vannotettiin elämään rauhallisesti toisiaan kohtaan. Jokaisen jomsviikingin tuli kostaa toverinsa kuolema, mutta verikostoista päättivät päälliköt. Taistelussa he eivät saaneet näyttää pelkoa. Jomsviikinkien ei myöskään sallittu poistua Jomsborgista yli kolmeksi päivää ilman lupaa tai tuoda naisia linnoitukseen. Sääntöjä rikkoneet erotettiin välittömästi.
A-1 Pictures

A-1 Pictures on japanilainen animaatiostudio, joka on Sonyn omistaman Aniplexin tytäryhtiö.
Nintendo DS -peli. Teki pelin animaatiot.
PlayStation 2 -peli. Teki animaatiot Studio Hibarin kanssa.
Modernin elämän maalari ja muita kirjoituksia

Modernin elämän maalari ja muita kirjoituksia on valikoima Charles Baudelairen kirjoituksia, jotka on suomentanut Antti Nylén. Teoksen ensimmäisen painoksen on julkaissut Desura vuonna 2001. Tarkistetun uusintapainoksen on julkaissut vuonna 2011 Sammakko.
Kokoelman essee "Modernin elämän maalari" ("Le Peintre de la vie moderne") ilmestyi 1863, ja sitä pidetään modernismin alkuna ja manifestina.
Sisällys.
Teoksessa on Antti Nylenin johdanto "Kritiikin tila ahtaassa maailmassa: dandyismi ja edistys".
Eckerö församling

Eckerö församling on Porvoon hiippakunnan Ahvenanmaan rovastikuntaan kuuluva ruotsinkielinen Suomen evankelis-luterilaisen kirkon seurakunta. Sen jäseniä ovat kaikki Eckerössä kirjoilla olevat Suomen evankelis-luterilaisen kirkon jäsenet. Seurakunta on Suomen läntisin. Sen kirkkona toimii Eckerön kirkko. Seurakunnan kirkkoherrana toimii Mårten Andersson.
Papisto.
Seuraavat henkilöt ovat toimineet Eckerön seurakunnan kirkkoherroina:
Finström-Getan seurakunta

Finström-Getan seurakunta () on entinen Suomen evankelis-luterilaisen kirkon seurakunta Ahvenanmaalla. Se toimi Finströmin ja Getan alueella ja kuului Porvoon hiippakunnan Ahvenanmaan rovastikuntaan.
Seurakunnalla oli kaksi kirkkoa, Finströmin kirkko sekä Getan kirkko. Seurakuntakodit ovat Finströmin seurakuntakoti "Mikaelsgården", jossa on kirkkoherranvirasto, diakoniavastaanotto ja seurakuntasali, sekä Getan seurakuntakoti. Seurakunnan kirkkoherrana toimi Jon Lindeman.
Finström-Geta ja Sund-Vårdö yhdistyivät Pohjois-Ahvenanmaan seurakunnaksi vuoden 2022 alussa.
Jomala församling

Jomalan seurakunta () on Porvoon hiippakunnan Ahvenanmaan rovastikuntaan kuuluva ruotsinkielinen Suomen evankelis-luterilaisen kirkon seurakunta. Sen jäseniä ovat kaikki Jomalassa kirjoilla olevat Suomen evankelis-luterilaisen kirkon jäsenet. Sen kirkkona toimii Jomalan kirkko. Vuonna 2020 seurakunnassa oli 3846 jäsentä.
Seurakunnan nykyinen kirkkoherra on Stefan Äng.
Lemland-Lumparlandin seurakunta

Lemland-Lumparlandin seurakunta () on Porvoon hiippakunnan Ahvenanmaan rovastikuntaan kuuluva ruotsinkielinen Suomen evankelis-luterilaisen kirkon seurakunta. Sen jäseniä ovat kaikki Lemlandissa tai Lumparlandissa kirjoilla olevat Suomen evankelis-luterilaisen kirkon jäsenet. Seurakunnan kirkkoina toimivat Lemlandin kirkko sekä Lumparlandin kirkko.
Historiaa.
Lemlandin seura­kunta oli olemassa jo 1200-luvulla, ja se on mahdollisesti Ahvenan­maan vanhin seura­kunta. Lumparland oli siihen kuuluva kappeliseurakunta 1500-luvulta vuoteen 1961 saakka, jolloin se itsenäistyi omaksi seura­kunnakseen, mutta vuonna 1971 seura­kunnat yhdistettiin jälleen.
Papisto.
Seuraavat henkilöt ovat toimineet Lemland-Lumparlandin seurakunnan kirkkoherroina:
Yleisurheilu kesäolympialaisissa 1920 – miesten viisiottelu

Antwerpenin olympiakisojen miesten viisiotteluun osallistui 19 urheilijaa, joista neljänteen lajiin kelpuutettiin 15 parasta ja viimeiseen seitsemän parasta.
Lopputulokset.
Lajit järjestyksessä: pituushyppy, keihäänheitto, 200 m juoksu, kiekonheitto ja 1 500 m juoksu.
Björn Kuipers

Björn Kuipers (s. 28. maaliskuuta 1973 Oldenzaal, Alankomaat) on alankomaalainen jalkapalloerotuomari.
Alankomaiden pääsarjassa Eredivisiessä Kuipers on tuominnut vuodesta 2004 lähtien. Saatuaan kansainvälisen FIFA-lisenssin vuonna 2006 hän on tuominnut seurajoukkuetasolla otteluita myös Eurooppa-liigassa ja Mestarien liigassa. Maajoukkuetasolla hänet valittiin erotuomariksi vuosien 2012, 2016 ja 2020 Euroopan-mestaruuskilpailuihin sekä vuosien 2014 ja 2018 maailmanmestaruuskilpailuihin.
Erotuomariuransa ohella Kuipers on menestynyt myös yrittäjänä, hän omistaa kotiseudullaan Oldenzaalissa kaksi Jumbo-ketjuun kuuluvaa valintamyymälää sekä kampaamon.
Dubingiain linna

Dubingiain linna () oli Liettuan suuriruhtinaskunnan mahtiaikoina historiallisesti merkittävä linna Liettuan itäosissa Vilnan pohjoispuolella, nykyisen Molėtain kunnallispiirin Dubingiaissa.
Linnan rakennutti Vytautas Suuri. Linna kuului liettualaisen Radvilan eli Radziwillin (, ) ylimystösuvulle 1500-luvulta lähtien. Muun muassa Jurgis Radvila (1480–1541) ja hänen lapsensa Mikalojus Radvila Punainen (1512–1584) ja Barbora Radvilaitė (1520–1551) asuivat ainakin ajoittain linnassa. Linnan aktiivikausi osui 1300–1800-luvuille, sittemmin linna hajotettiin ja nyttemmin alue on toisinaan Liettuan arkeologisten kaivausten kohteena.
Chase Tower (Dallas)

Chase Tower on pilvenpiirtäjä Dallasin kaupungissa Texasin osavaltiossa Yhdysvalloissa. Chase Tower on Dallasin neljänneksi korkein pilvenpiirtäjä. Rakennuksessa on 55 kerrosta, 32 hissiä ja rakennus on 225 metriä korkea. Se valmistui vuonna 1987. Pilvenpiirtäjä on toimistokäytössä ja sen omistaa Fortis Property Group -yhtiö.
Yritä kerran minun vaimoni kanssa

Yritä kerran minun vaimoni kanssa ("Luv") on Clive Donnerin ohjaama slapstick-komediaelokuva vuodelta 1967. Se perustuu samannimiseen Broadway-teatterinäytelmään. Elokuvan pääosia esittävät Jack Lemmon, Peter Falk, Elaine May, Nina Wayne ja Eddie Mayehoff. Harrison Ford tekee elokuvassa pienen sivuosan vihaisena motoristina.
Juoni.
Tarinassa Lemmonin esittämä masentunut newyorkilaismies Harry on hyppäämässä jokeen sillalta, kun sattumalta paikalle osuu hänen vanha koulukaverinsa Milt (Falk). Milt vie Harryn kotiinsa, jossa odottaa Miltin turhautunut ja omituisesti käyttäytyvä vaimo (May). Miltin juonena on yrittää saada Harry rakastumaan hänen vaimoonsa, jotta hän saisi avioeron ja pääsisi rakentamaan uutta elämää nuoren blondin Lindan (Nina Wayne) kanssa.
Vastaanotto.
"The New York Timesin" Bosley Crowther syytti elokuvaa toisteisuudesta ja piti etenkin Lemmonin ja Elaine Mayn roolisuorituksia kehnoina ja yksinuottisina. Hänestä tarina alkaa kiertää samaa kehää ensimmäisen puolen tunnin jälkeen. "Helsingin Sanomien" Paula Talaskivi piti elokuvaa näennäisenä hassutteluna, jonka pohjavire on pessimistinen. Hän löysi tilanteista ja dialogista paikoittaisia täysosumia, mutta piti kokonaiskäsittelyä jankkaavaana ja huumoria kovin synkkänä.
The Sex and Violence Family Hour

The Sex and Violence Family Hour on vuonna 1983 suoraan videolle julkaistu seksikomedia. Elokuvan pääosia esittävät Jim Carrey, Toni Alessandrini, Cheryl Baker, Teri Austin, Jewel Shepard, Kim Morris ja Murray Langston. Jim Carrey oli yksi käsikirjoittajista.
Kiinteistötunnus

Kiinteistötunnus on Suomessa kiinteistön yksilöivä tunnus. Kiinteistötunnuksen rakenne on määritelty kiinteistörekisteriasetuksen (5.12.1996/970) 1 §:ssä. 
Kiinteistötunnus on tunnus, joka annetaan kiinteistölle, kun se rekisteröidään asemakaavan mukaisesti asemakaava-alueelle.
Kiinteistötunnuksena käytetään kaavayksikön ja kaavatontin yksilöivää tunnusta. Se muodostetaan neliosaisena numerosarjasta joka on muotoa ###-###-####-####.
1. Ensimmäinen osa on kolminumeroinen kuntanumero. Se voi olla myös kunnan jollakin alueella aikaisemmin voimassa ollut kuntanumero, mikäli sama kuntanumero ei ole ollut käytössä myös toisessa kunnassa (osakuntaliitos). 
2. Seuraavat kolme osaa muodostetaan kunnan päättämällä tavalla.
Jos on kyse kaavayksiköstä, joka muodostaa yleisen alueen, kertoo numerosarjan keskimmäinen nelinumeroinen osa alueen käyttötarkoituksen seuraavasti:
• 9901 Katualue
• 9902 Tori ja katuaukio
• 9903 Puisto
• 9904 Urheilualue
• 9905 Loma- ja matkailualue
• 9906 Liikennealue
• 9907 Vaara-alue
• 9908 Erityisalue ja suojelualue
• 9909 Vesialue
Kiinteistötoimituksessa tai yhdistämällä muodostetuille kiinteistöille ja muille rekisteriyksiköille annetaan uusi kiinteistötunnus. Tontin tai yleisen alueen muodostamista tarkoittavassa lohkomisessa jäljelle jäävän muodostajakiinteistön tunnus säilyy muuttumattomana. 
Muutos aikaisempaan.
Aikaisemmin, ennen 10.4.2014 voimaan tullutta annetuista kiinteistötunnuksista pystyi päättelemään esimerkiksi, missä kylässä kiinteistö sijaitsi tai onko kiinteistö muodostettu lohkomalla toisesta kiinteistöstä. Aikaisemmin lohkomisessa kantakiinteistölle jäi entisen emäkiinteistön kiinteistötunnus ja siitä erotetut kiinteistöt saivat oman kiinteistötunnuksen, jonka viimeinen luku erosi emä- ja kantakiinteistön tunnuksesta.
Esimerkiksi eduskuntatalon rakennuksen rekisteriyksikön kiinteistötunnus on 91 (Helsingin kaupunki ilman etunollaa) - 13 - 400 - 2 tai toisessa neljätoistanumeroisessa määrämuotoisessa muodossa 09101304000002. Tunnuksesta näkee, että samasta emäkiinteistöstä on erotettu useita saajakiinteistöjä. 
Suomen kiinteistöjen rekisteriyksiköiden rajat on nähtävissä Maanmittauslaitoksen Karttapaikassa viikon viiveellä kiinteistötoimituksen rekisteröinnistä.
Ronnie Hazlehurst

Ronald "Ronnie" Hazlehurst (13. maaliskuuta 1928 – 1. lokakuuta 2007) oli brittiläinen säveltäjä ja kapellimestari, joka aloitti uransa BBC:llä viihdeorkesterissa vuonna 1961.
Hazlehurst sävelsi tunnusmusiikit monille brittikomedioille 1970- ja 1980-luvuilla, esimerkiksi sarjoille "Only Fools and Horses", "Are You Being Served?", "Sorry", "Vielä virtaa", "Some Mothers Do 'Ave 'Em", "To the Manor Born", "Yes Minister" ja "Herra Perrinin uusi elämä".
Hazlehurst toimi usein kapellimestarina myös Euroviisuissa. Hän johti avaus- ja väliaikanumerot Ison-Britannian isännöidessä kilpailua vuosina 1974, 1977 ja 1982. Hän toimi myös Ison-Britannian esitysten kapellimestarina seitsemästi, vuosina 1977, 1982, 1987, 1988, 1989, 1991 ja 1992. Vuonna 1977 hän käytti knallia ja sateenvarjoa toimiessaan Ison-Britannian kapellimestarina. Samana vuonna hän toimi myös Saksan kapellimestarina.
Hazlehurst muutti Guernseyn saarelle vuonna 1997 ja asui siellä loppuelämänsä. Hän sairastui aivoverenkiertohäiriöön 27. syyskuuta 2007 ja kuoli Prinsessa Elisabetin sairaalassa St Martinissa 1. lokakuuta 2007.